JY LEES NOU Dié aktrise binnekort in Binneland
Die aktrise Amalia Uys sluit een van die dae by die stel van Binneland op kykNET aan wanneer sy 'n plaasmeisie in dié sepie begin speel.
"Ek het nog altyd gedink dit sal lekker wees om in Binneland te speel, so ek sien vreeslik baie daarna uit," sê sy. Amalia begin einde Februarie skiet. Sy vermoed dié episodes sal waarskynlik teen die middel van April op die kassie wees. Haar kêrel, Stefan Ludik, speel ook in Binneland.
"Ek sien uit daarna om saam met Stefan op stel te wees! Ek dink dit gaan pret wees en dit sal vir my interessant wees om hom bietjie in 'n ander konteks te sien. Ek is trots op hoe goed hy by Binneland doen," vertel sy.
"Sy is ook baie bewus van ander mense se gevoelens en sal daarom partykeer haar eie emosies afskeep of wegsteek - sy klink vir my na 'n goeie, oulike meisie," beskryf sy haar karakter. Haar kontrak is op die oomblik vir drie maande, maar daar is 'n opsie om haar karakter langer in die storie te hou.
"Dit sal vir my lekker wees om bietjie langer te kan aanbly. Ek sien baie uit daarna om 'n vaste werk te hê en nuwe vriende te maak op stel."